**Projekt medzinárodnej spolupráce s OECD v oblasti riadenia rizík spojených s podvodmi a korupciou pri implementácii EŠ**

Cieľom takmer rok a pol trvajúceho projektu medzinárodnej spolupráce s OECD bolo posilniť protikorupčné prostredie na Slovensku prostredníctvom zlepšenia procesov riadenia rizík spojených s podvodmi pri implementácii EŠIF. Dôležitým stimulom pre naštartovanie spolupráce bola politická deklarácia o spolupráci podpísaná R. Rašim, PPVII a zástupkyňou generálneho tajomníka OECD Mari Kiviniemi dňa 17. mája 2018. Nasledovala výmena akceptačných listov v priebehu júna 2018 a od júla toho istého roku sa začali poznávacie misie OECD, na ktorých sa expertný tím OECD oboznámil so situáciou na Slovensku. Celkovo sa do júla 2019 zrealizovalo 5 misií a jeden expertný workshop, ktorým sa projekt aj formálne ukončil. Poznávacie misie v prvom rade potvrdili a OECD ocenila, že procesy na Slovensku k riadeniu rizík spojených s podvodmi pri implementácii EŠIF sú nastavené v súlade s pravidlami EÚ. Cieľom projektu tak bolo identifikovať opatrenia na ich zlepšenie. Poslednou aktivitou vzájomnej spolupráce nášho Úradu a OECD bolo slávnostné predstavenie Stratégie s Akčným plánom dňa 8.10. 2019 ako hlavného výstupu projektu. Predstavená stratégia s akčným plánom predstavuje zlepšenie už nastavených procesov. Akčný plán, ktorý je súčasťou stratégie zoskupuje opatrenia do dvoch hlavných skupín. Prvou je *Zlepšenie hodnotení rizík spojených s korupciou a podvodmi v EŠIF*. Sem patria napr. opatrenia na aktualizáciu procesov hodnotenia rizík, či efektívnejšieho prepájania a využívania informácií z rôznych typov online databáz. Druhou skupinou je *Zlepšenie riadiacich a koordinačných postupov*, kam patria napr. posilnenie medziinštitucionálnej spolupráce či zavádzania protikorupčných etických kódexov. Celkovo je v oboch hlavných skupinách navrhnutých 12 opatrení, ktorých cieľom je najmä zlepšiť procesy smerom k včasnému zachyteniu a následnej prevencii výskytu rizík, posilnenie koordinácie na národnej úrovni a protikorupčnej kultúry v prostredí orgánov implementácie. Riadiace orgány už v súčasnosti postupne zavádzajú niektoré opatrenia z vypracovanej stratégie, najmä zlepšujú katalógy rôznych typov rizík s cieľom ich dôslednejšej detekcie a prevencie a pripravujú už zmienené interné protikorupčné etické kódexy. Hlavnými partnermi projektu boli okrem vybraných riadiacich orgánov (OP Ľudské zdroje, OP Kvalita životného prostredia, OP Integrovaná infraštruktúra a OP Výskum a inovácie) aj ich sprostredkovateľských orgánov aj kontrolné orgány na Slovensku (Úrad pre verejné obstarávanie, Najvyšší kontrolný úrad, Certifikačný orgán z Ministerstva financií) a tiež Úrad vlády SR vrátane zastúpenia OLAF na Slovensku. Predstavená stratégia s akčným plánom tak predstavuje zlepšenie už nastavených procesov. Projekt s OECD nebol izolovanou aktivitou ale súčasťou dlhodobého systematického prístupu Úradu. Už septembri 2017 vláda schválila Akčný plán transparentnosti a zjednodušovania s desiatkami konkrétnych opatrení, z ktorých väčšina sa už zrealizovala, napríklad súbor opatrení na zvýšenie transparentnosti hodnotenia a výberu projektov či opatrenia zjednodušujúce podanie žiadosti o nenávratný finančný príspevok.